Tweede verdagte vas vir Rhodespark-aanval; 10 nog soek - Maroela Media
'n Tweede verdagte wat in hegtenis geneem is in verband met die skokvoorval waartydens twee paartjies op 17 Oktober in Rhodespark in Kensington in die ooste van Johannesburg aangeval is, sal Donderdag in die Johannesburg-landdroshof verskyn.
Lt.kol. Lungelo Dlamini, woordvoerder van die polisie, het aan Maroela Media gesê die 22-jarige man is Dinsdag in Yeoville vasgetrek. Aanklagte van moord, poging tot moord en verkragting is teen hom aanhangig gemaak.
Nog 'n verdagte, Thabo Nkala (24), is op 30 Oktober in verband met die voorval in hegtenis geneem. Dlamini het gesê die polisie is nog op soek na tien ander verdagtes en nog inhegtenisnemings kan binnekort verwag word.
Die grusame aanval het wyd opslae gemaak. Die paartjies is net voor 19:00 deur 12 mans oorval toe hulle in die park gestap het. Die twee mans is deur die aanvallers vasgebind en in die dam gegooi. Polisieduikers het later hul liggame uit die water gehaal. Een vrou is deur 'n aanvaller verkrag, terwyl die ander vrou daarin kon slaag om te vlug.
Geluk met die arrestasie vd verdagtes SAPD. Hoop die howe beloon julle vir julle toegewydheid. 'The thin blue line' word alhoe dunner – terwyl julle studente se snert moet uitsorteer ( regtig 'n mors van tyd).